CELEX: 52019PC0304
Language: sl
Date: 2019-06-28
Title: Predlog IZVEDBENI SKLEP SVETA o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 28.6.2019
            COM(2019) 304 final
            2019/0144(NLE)
            Predlog
            IZVEDBENI SKLEP SVETA
            o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost 
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV
                  1
               ) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 11. marca 2019, je Romunija zahtevala dovoljenje, da še naprej uporablja ukrep, ki odstopa od člena 193 direktive o DDV, v katerem je določena oseba, ki je dolžna plačati DDV. 
            
            
               V skladu s členom 395(2) direktive o DDV je Komisija z dopisi z dne 9. aprila 2019 o zahtevi Romunije obvestila druge države članice. Komisija je z dopisom z dne 10. aprila 2019 obvestila Romunijo, da ima vse informacije, ki jih potrebuje za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Na splošno člen 193 direktive o DDV določa, da je davčni zavezanec, ki dobavlja blago ali opravlja storitve, običajno dolžan plačati DDV.
               
               
                  V skladu s členom 395 direktive o DDV lahko države članice uporabijo ukrepe, ki odstopajo od določb direktive o DDV, za poenostavitev postopka pobiranja DDV ali za preprečevanje nekaterih vrst davčnih utaj ali izogibanja davkom, če jih je odobril Svet.
               
            
            
               Romunija je leta 2009 zahtevala odstopanje, da bi lahko uporabila mehanizem obrnjene davčne obveznosti za (med drugim) dobavo lesnih proizvodov. Po tem postopku je DDV dolžan plačati davčni zavezanec, kateremu se blago dobavlja. Ti lesni proizvodi vključujejo zlasti neposekan les, zaobljen ali razpokan les za obdelavo, les za kurjavo, lesne proizvode in trame ali iverke ter les v surovem stanju, predelan ali polpredelan les.
            
            
               Ta zahteva je bila odobrena z Izvedbenim sklepom Sveta 2010/583/EU
                  2
                do 31. decembra 2013, glede lesnih proizvodov pa je bila pozneje podaljšana z Izvedbenim sklepom Sveta 2013/676/EU
                  3
                do 31. decembra 2016 ter z Izvedbenim sklepom Sveta (EU) 2016/1206
                  4
                do 31. decembra 2019. 
            
            
               Zdaj je Romunija ponovno vložila zahtevo za podaljšanje odstopanja glede uporabe mehanizma obrnjene davčne obveznosti za dobavo teh lesnih proizvodov.
            
            
               Na podlagi poročila, ki ga je Romunija predložila skupaj z zahtevo za podaljšanje veljavnosti ukrepa, je imela določitev prejemnika kot osebe, ki je dolžna plačati DDV, za dobavo zgoraj navedenih lesnih proizvodov učinek preprečevanja davčne utaje in izogibanja davkom v tem sektorju, za katerega je značilno veliko število malih preprodajalcev in posrednikov, ki jih je težko nadzirati. Podaljšanje za nadaljnje omejeno obdobje se zato zdi upravičeno, saj se zdi, da ukrep ni imel nobenega negativnega vpliva na goljufije na maloprodajni ravni ali v drugih sektorjih in državah članicah. Ob upoštevanju nespremenjenega pravnega in dejanskega stanja se zato predlaga, da se ukrep o odstopanju podaljša, kar bo Romuniji omogočilo, da še naprej uporablja ta ukrep odstopanja do 31. decembra 2022.
            
            
               
                  Odstopanja so na splošno odobrena za omejeno časovno obdobje, da se oceni, ali je posebni ukrep primeren in učinkovit, in da imajo države članice čas, da uvedejo druge običajne ukrepe za odpravo zadevne težave do izteka ukrepa odstopanja. Odstopanje, ki dovoljuje uporabo mehanizma obrnjene davčne obveznosti, je odobreno samo izjemoma za določena področja goljufij in pomeni sredstvo v skrajni sili. 
               
               
                  Zato mora Romunija do izteka tega odstopanja uvesti druge običajne ukrepe za boj proti goljufijam na področju DDV v sektorju lesa ter za preprečevanje njihovega nadaljnjega širjenja. Zaradi tega ne bi smelo biti več potrebe po odstopanju od člena 193 Direktive 2006/112/ES v zvezi s temi dobavami.
               
            
            
               •Skladnost z veljavnimi predpisi s področja zadevne politike
            
            
               
                  Podobna odstopanja v zvezi s členom 193 direktive o DDV so bila odobrena drugim državam članicam.
               
               
                  Predlagani ukrep je torej v skladu z obstoječimi določbami direktive o DDV. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. 
               
            
            
               Zaradi omejenega obsega odstopanja je posebni ukrep sorazmeren z želenim ciljem.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih določb o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Romunije in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               Namen predloga izvedbenega sklepa Sveta je preprečevanje nekaterih vrst davčnih utaj ali izogibanja davkom v lesnem sektorju in ima zato potencialno pozitiven učinek, saj bo še naprej preprečeval sheme goljufij, ki so se prej uporabljale v tem lesnem sektorju. Nepodaljšanje ukrepa bi po mnenju Romunije neizogibno povzročilo oživitev teh shem.
            
            
               Vendar bo učinek omejen zaradi ozkega področja in časovno omejene uporabe odstopanja.
            
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun EU.
            
            
               5.DRUGI ELEMENTI
            
         
         
            
               •Načrti za izvedbo ter ureditev spremljanja, ocenjevanja in poročanja
            
            
               Predlog je časovno omejen.
            
            
               2019/0144 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost 
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  5
                ter zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z Izvedbenim sklepom Sveta 2010/583/EU
                  6
                in nato z Izvedbenim sklepom Sveta 2013/676/EU
                  7
                je bila Romuniji odobrena uporaba posebnega ukrepa, ki določa, da je oseba, kateri davčni zavezanec dobavlja lesne proizvode, dolžna plačati davek na dodano vrednost (DDV) za dobavljene proizvode. Dovoljenje, odobreno z Izvedbenim sklepom 2013/676/EU, je bilo podaljšano do 31. decembra 2019 z Izvedbenim sklepom Sveta (EU) 2016/1206
                  8
               .
            
            
               (2)V dopisu, ki ga je Komisija evidentirala 11. marca 2019, je Romunija zahtevala dovoljenje, da še naprej uporablja posebni ukrep, odobren z Izvedbenim sklepom 2013/676/EU. Zahtevi je bilo priloženo poročilo o uporabi navedenega ukrepa, kakor zahteva člen 3 navedenega izvedbenega sklepa.
            
            
               (3)Komisija je z dopisom z dne 9. aprila 2019 obvestila druge države članice o zahtevi Romunije. Komisija je z dopisom z dne 10. aprila 2019 obvestila Romunijo, da ima vse informacije, ki jih potrebuje za presojo zahteve.
            
            
               (4)Glede na informacije, ki jih je Romunija predložila v svoji zahtevi, se dejanske razmere, ki upravičujejo uporabo posebnega ukrepa, niso spremenile. Poleg tega analiza s strani romunskih organov kaže, da je bil ukrep učinkovit pri zmanjševanju davčnih utaj.
            
            
               (5)Komisija meni, da je posebni ukrep sorazmeren z zastavljenimi cilji, saj je omejen na zelo specifične postopke v sektorju, ki povzroča znatne težave v zvezi z davčnimi utajami in izogibanjem davkom. Komisija tudi meni, da nadaljnja uporaba ukrepa ne bo negativno vplivala na preprečevanje goljufij na maloprodajni ravni v drugih sektorjih ali državah članicah.
            
            
               (6)Romuniji bi bilo zato treba dovoliti, da posebni ukrep uporablja še naprej za nadaljnje omejeno obdobje do 31. decembra 2022.
            
            
               (7)Odstopanja se običajno dovolijo za omejeno obdobje, da se lahko oceni, ali so posebni ukrepi ustrezni in učinkoviti. Z odstopanji imajo države članice čas, da uvedejo druge običajne ukrepe za odpravo zadevne težave do izteka posebnih ukrepov. Odstopanje, ki dovoljuje uporabo mehanizma obrnjene davčne obveznosti, je odobreno samo izjemoma za določena področja, kjer se pojavljajo goljufije, in pomeni sredstvo v skrajni sili. Romunija bi zato morala izvesti druge običajne ukrepe za boj proti goljufijam na področju DDV v sektorju lesa ter za preprečevanje njihovega nadaljnjega širjenja, tako da ne bi smela več imeti potrebe po odstopanju od člena 193 Direktive 2006/112/ES v zvezi s temi dobavami. Zato na tej stopnji ni treba vključiti posebne določbe v Izvedbenem sklepu 2013/676/EU za nadaljnje zahteve za podaljšanje odstopanja, odobrenega z navedenim izvedbenim sklepom, po 31. decembru 2022.
            
            
               (8)Ukrep odstopanja nima negativnega učinka na lastna sredstva Unije iz DDV.
            
            
               (9)Izvedbeni sklep 2013/676/EU bi bilo zato treba ustrezno spremeniti –
            
         
         
            
               SPREJEL NASLEDNJI SKLEP: 
            
            
               Člen 1
            
            
               Izvedbeni sklep Sveta 2013/676/EU se spremeni:
            
            
               (1) v členu 1 se datum „31. decembra 2019“ nadomesti z datumom „31. decembra 2022“;
            
            
               (2) člen 3 se črta.
            
            
               Člen 2
            
            
               Ta sklep je naslovljen na Romunijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Izvedbeni sklep Sveta 2010/583/EU z dne 27. septembra 2010 o dovolitvi Romuniji, da uvede posebni ukrep izjeme od člena 193 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 27).
               
               
                  
                     (3)
                  
                        Izvedbeni sklep Sveta 2013/676/EU z dne 15. novembra 2013 o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 31).
               
               
                  
                     (4)
                  
                        Izvedbeni sklep Sveta (EU) 2016/1206 z dne 18. julija 2016 o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost (UL L 198, 23.7.2016, str. 47).
               
               
                  
                     (5)
                  
                        UL L 347, 11.12.2006, str. 1.
               
               
                  
                     (6)
                  
                        Izvedbeni sklep Sveta 2010/583/EU z dne 27. septembra 2010 o dovolitvi Romuniji, da uvede posebni ukrep izjeme od člena 193 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 27).
               
               
                  
                     (7)
                  
                        Izvedbeni sklep Sveta 2013/676/EU z dne 15. novembra 2013 o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 31).
               
               
                  
                     (8)
                  
                        Izvedbeni sklep Sveta (EU) 2016/1206 z dne 18. julija 2016 o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost (UL L 198, 23.7.2016, str. 47).